ณรงค์วิทย์ เตชะธนะวัฒน์ ถูกโฉลกกับอสังหาริมทรัพย์
&#8220;ณรงค์วิทย์ เตชะธนะวัฒน์&#8221; นักแต่งเพลงขวัญใจคนขี้เหงา
20 ส.ค. 2554

“ณรงค์วิทย์ เตชะธนะวัฒน์” นักแต่งเพลงขวัญใจคนขี้เหงา
โดย..เจียรนัย  อุตะมะ 
ค่ายแกรมมี่ ผู้สร้างแบรนด์ Sleepless Society ค่อนข้างถูกโฉลกกับการลงทุนในอสังหาริมทรัพย์เป็นที่สุด
คอนโดมิเนียมที่เขาอยู่อาศัยในปัจจุบันย่านพัฒนาการ คือ ฟลอร่า วิลล์ ชั้น 27 ขนาดเกือบ 100 ตร.ม. จากมูลค่าห้อง 3.7 ล้านบาท ประมูลมาจากธนาคารไทยธนาคาร (ธนาคารซีไอเอ็มบีไทย) ได้ราคาเพียง 1.7 ล้านบาท




เขาเล่าว่าที่ตัดสินใจเข้าประมูลในช่วงปี 2546 เพราะเป็นทำเลที่ต้องการอยู่ และห้องที่ประมูลได้นั้นสามารถเห็นทิวทัศน์กรุงเทพฯ ได้ 180 องศา
ปี 2548 “ณรงค์วิทย์” ซื้อคอนโดมิเนียม ซอยสุขุมวิท 55 หรือซอยทองหล่อ ขนาด 40 ตร.ม. ในราคาจองกว่า 3 ล้านบาท เพราะชอบทำเล จึงซื้อไว้ให้ชาวต่างชาติเช่า เพราะบริเวณนั้นมีญี่ปุ่นอาศัยอยู่มาก แต่ไม่ทันที่คอนโดมิเนียมดังกล่าวจะก่อสร้างแล้วเสร็จ เขาสามารถขายใบจองได้กำไร 45 แสนบาท
ช่องทางการขายก็ง่ายๆ ผ่านเว็บไซต์ www.pragard.com หรือฝากพนักงานของโครงการขาย
“เว็บนี้เหมาะสำหรับการซื้อขายอสังหาริมทรัพย์โดยเฉพาะเพราะมีการจัดหมวดหมู่ประเภทที่อยู่อาศัยอย่างชัดเจน ทำเลแบ่งเป็นโซน สะดวกแก่ผู้ซื้อ แถมยังลงประกาศฟรีอีกด้วย”
ล่าสุด เขาเพิ่งประกาศขายคอนโดมิเนียม D 65 ย่านสุขุมวิท 65 ขนาด 70 ตร.ม. ราคากว่า 5 ล้านบาท คอนโดมิเนียมนี้สูงไม่กี่ชั้น เป็นคอนโดมิเนียมที่มีบันไดในห้อง ตอนแรกตั้งใจจะเข้าอยู่เองเพราะมีเพื่อนในวงการบันเทิงอยู่ที่นั่นมาก เจ้าของโครงการก็อยู่ในนั้น แต่จังหวะที่คอนโดใกล้แล้วเสร็จมารดาของเขาไม่สบาย จึงเปลี่ยนใจอยู่ที่เดิมคือย่านพัฒนาการ เพราะสามารถเดินทางไปเยี่ยมมารดาที่แปดริ้ว ฉะเชิงเทรา ได้สะดวก และหากมารดามาอยู่ด้วยก็ดีเพราะมีขนาดใหญ่ 2 ห้องนอน 2 ห้องน้ำ 1 ห้องครัว
เขากล่าวว่า คอนโดมิเนียมยูนิตแรกที่ขายได้ใช้เวลา 45 เดือนก็ขายได้ แต่คอนโดมิเนียมยูนิตนี้เพิ่งประกาศเดือน ม.ค. มีคนสนใจโทร.มา และเยี่ยมชม แต่ยังขายไม่ได้ อย่างไรก็ตาม เขาให้ข้อคิดว่า สำหรับการขายอสังหาริมทรัพย์นั้นไม่ควรรีบร้อน เพราะทำเลดีติดรถไฟฟ้า แต่ก็ตกแต่งไว้อย่างดีเพราะคิดว่าจะอยู่เองในช่วงแรก
สำหรับการลงทุนในหุ้น “ณรงค์วิทย์” เลิกสนใจเพราะเคยขาดทุนช่วงวิกฤตการณ์ปี 2540 ขณะนี้ยังตามหลอกหลอนเขาอยู่ แต่มีกองทุนหุ้นระยะยาว (LTF) ของบริษัทหลักทรัพย์จัดการกองทุน (บลจ.) ไทยพาณิชย์ รวมถึงกองทุนเปิดตราสารหนี้ (SFF) เพราะเป็นลูกค้าเงินฝากของเครือธนาคารไทยพาณิชย์มานานนับ 20 ปี
“LTF ลดหย่อนภาษีได้ และกองทุนเปิดตราสารหนี้สะดวกในการหมุนเงิน เพราะผมไม่ชอบความเสี่ยงสูงมาก”
ที่เขาเป็นทั้งนักร้อง และนักแต่งเพลงที่ต้องบริหารเงินอย่างมืออาชีพเพราะต้องการกันเงินไว้ให้มารดาที่ทำธุรกิจฟาร์มไก่ ฟาร์มหมู และเอเยนต์เบียร์ เหล้า ที่ฉะเชิงเทราหมุน
“ณรงค์วิทย์” มีบัตรเครดิตทั้งหมด 3 ใบ คือ บัตรไทยพาณิชย์ บัตรกรุงศรี และบัตรสแตนดาร์ดชาร์เตอร์ด และมักจะจ่ายหนี้บัตรตรงเวลาเสมอ
นอกจากนั้นเขายังสะสมงานแต่งเพลงของตัวเองเสมือนโฉนดที่ดินที่ได้ค่าลิขสิทธิ์จากเพลงฮิตที่แต่งโดยชายคนนี้ แต่งเพลงตั้งแต่อายุ 19 สมัยเรียนมหาวิทยาลัยกรุงเทพปี 2 คณะนิเทศศาสตร์ เอกโฆษณา ตอนนั้นแต่งให้ค่ายคีตาเป็นลิขสิทธิ์ร่วม และจนถึงวันนี้เขาอยู่ในวงการเพลงมานานนับ 21 ปี มีเพลงที่สะสมกว่า 200 เพลง
ด้วยความที่ร่ำเรียนด้านโฆษณาทำให้คิดรูปแบบเพลง เป็นธีม Sleepless Society by Narongvit ที่ทำให้เป็นที่รู้จัก 12 เพลงใน ReFeel ที่คัดเลือกเพลงที่คนฟังรักมารวมกัน และจะจัดคอนเสิร์ตที่พัทยาวันที่ 11 มิ.ย.ที่จะถึงนี้ เรียกได้ว่าเป็นการรวมพลคนไม่หลับไม่นอนมาฟังเพลงกันทั้งคืน ตั้งแต่หัวค่ำยันตี 1
นิสัยการเก็บออมและบริหารเงินของเขาที่ไปได้ดีเป็นเพราะการปลูกฝังของมารดาที่ให้ฝากออมทรัพย์มาตั้งแต่เด็ก แถมซื้อประกันชีวิตให้เป็นแบบออมทรัพย์ 21 ปี เมื่อไม่สบายสามารถเบิกจ่ายค่ารักษาได้ ตอนนี้มีมากถึง 56 ฉบับ แถมลดหย่อนภาษีได้ด้วย
นับได้ว่าเตรียมการเกษียณไว้อย่างดี สำหรับคนวัย 40 ปีคนนี้